Сценарио за приредбу у Цркви Светог Саве на Симплону, 31. 1. 2016.

*Химна Светом Сави*

Водитељи – поздравна реч

ВОДИТЕЉ: „Увек имајте у виду чији сте потомци и сетите се којим су путем ишли ваши преци да би стигли у Царство Божје, увек као људи и увек као народ Божји.”

ВОДИТЕЉКА: „Тим путем и ми треба да идемо и да заиста будемо достојни потомци својих предака. Проћи ће све, али душа, образ и оно што је добро – остаје заувек.”

ВОДИТЕЉ: Добро је често се присећати ових речи блаженопочившег патријарха српског Павла. Поготову када  је благдан попут данашњег – Савиндан – школска слава и Дан српске просвете.

ВОДИТЕЉКА: Позивамо наставницу допунске школе на српском језику Љиљану Симић да се обрати гостима, родитељима и ученицима.

Љиљана Симић – поздравна реч

Водитељи: Савиндан, школска слава

ВОДИТЕЉКА: Послушајмо колаж песама о Савиндану, школској слави.

ВОДИТЕЉ: И подсетимо се традиције по којој је српски народ јединствен, а то је слава.

Део групе Робинсон (постављају сто за славу):

**Андреј:** Данас широм белог света,  
свугде где се српски збори,  
"Ускликнимо Светом Сави"  
побожна се песма ори.

**Александар:** Данас свака српска кућа,  
уз молитве Богу свете,  
Светом Сави свећу пали  
и зелене венце плете.

**Мариа**: Да се српски језик шири,  
Да се брат са братом мири,  
Да се слави српска слава  
То нам жели Свети Сава.

**Новак**: Где год има српско дете  
Венац славе данас плете,  
Где се српски пише, збори,  
Тамо свећа данас гори.

**Никола:** Данас Срби, сви и свуда,  
славе једну исту славу:  
свога оца Светог Саву.

**Лена:** Славе деца своју славу  
Царског сина – Светог Саву.  
Лица су им пуна миља,  
Јер их Светац благосиља.

Део групе Рони су Боа:

Матеја: О мој Боже драги,

мален Ти се молим:

поучи ме како

да све људе волим;

док сам јоште 'вако

у данима младим,

од јутра до мрака

да весело радим;

да научим наук

што за живот треба,

да умем заслужит'

насушнога хлеба,

и да сносим вољно

све што ми се деси.

Чуј молитву моју

Оче на небеси !

Огњен: На дан овај Светог Саве

Кад га Срби свуда славе,

да Господу завет дамо,да Му тврдо обећамо:

"Ићи ћемо путем славе-

старим путем Светог Саве,

живећемо ми у слози!

О Господе ,ти помози!"

Група Епон: Бака и унуци

**Ана**: Где сте пошли? Како сте се лепо обукли!

**Елена**: Како не знаш? Пошла сам у школу!

**Златко**: Зар не знаш?

**Елена**: Јеси ли ти, бако, ишла у школу?

**Ана**: Наравно да сам ишла.

**Златко**: И деда? И он је био ђак?

**Ана:** Јесте. Заједно смо седели у клупи...

.

**Елена**: Да, после сте се венчали. Онда се родила тетка Лела, ујак Бранко и мама.

**Златко**: Знаш ли ти, бако, ко је први основао школу?

**Ана**: Знам! Свети Сава, пиле бакино. Знаш и ти, а знају и сва српска деца.

**Елена**: Деца воле лепе и велике школе...

**Златко**: Желимо знање, знање је моћ,

Знање је светлост, незнање ноћ!

**Елена**: Малено сам ђаче, малено ми знање:  
тек сам упознала буквар и читање,  
али већ знам и ја за Светога Саву  
и разумем лепо данашњу прославу

**Елена**: Иако смо деца мала, ми кличемо: Свети Саво, теби хвала!

**Ана** устане, загрли унуке: Молимо се Богу и Светоме Сави да нам да слоге и љубави.

Водитељи – Какав је био Растко

ВОДИТЕЉ: Свети Сава је од малена показивао заинтересованост за књигу, духовни живот и служење Богу.

ВОДИТЕЉКА: Ипак, био је као и сва остала деца. Волео је игру, одлазио је у лов, али је знао да не послуша родитеље.

Робинсон**, Мариа Јелинић**

Растаоје дечак Растко   
хранила га рујна зoра,   
он напусти дворе оца   
а прими га Света гора.

У Хиландару калуђери   
старе књиге и иконе   
време што се сунцем мери   
векови у олтар звоне.

Свети Сава расу слова   
као ратар жита нова   
да нарасте знање ђаку   
и узвиси главу сваку.

Епон, **Лаура**: Кажу да је Растко био висок и снажан као храст, а мудар и паметан као старац од стотину лета.

Коса му је била дуга, плава – као зрело жито.

И никад се није смејао, а увек је био насмејан.

Зрачио је топлином и љубављу.

Сви су га много волели.

„Леп је као икона. Биће свештеник“, рекла је Наташа, руска кнегиња када га је упознала.

Када су једном Светог Саву питали где је завичај, одговорио је: „Завичај је тамо где се молим, а молим се свуда“.

Водитељи – Како је Растко постао Свети Сава и како је помагао народу

ВОДИТЕЉКА: Принц Растко одлучује да побегне са двора. Он не жели земаљску раскош ни златну круну.

ВОДИТЕЉ: Послушајмо како је Растко постао Свети Сава, а потом и како је помагао српском народу.

Робинсон**, Александар Петронијевић:** Растко је био пријатан, али неустрашив, необично леп, а врло скроман, друштвен, а ипак усамљен. Умео је да живи отмено у оба света, те су се многи на њега угледали.

П16, Уна: *Савин монолог*, Десанка Максимовић

Ноћас ће кроз сан родитеља мојих   
слутња тешка  
замахати црним огромним крилима,  
и браће моје кроз срца витешка  
страх ће минути.  
  
А ја ћу већ бити далеко од родних села,  
на домаку светогорских тихих манастира,  
клечаћу већ крај манастирског прага бела  
пун молитве и мира.

Куцнуо је час светог завета.  
Никад више видети нећу мили очински кров,  
ни слушати благог мајчиног савета,  
ни с браћом младом кренути у лов.  
  
Никад више са ових кнежевских трпеза  
нећу чути звук купа и кондира,  
и одоре своје царске од златнога веза  
заувек скинућу.

А кад манастирске прекорачим праге мирне,  
у осамљеничка кад ступим дворишта  
и удахнем мирис свете смирне,  
душа моја од живота више ништа  
неће тражити.  
  
Молићу се тада за спас српског рода,  
за родитеља својих благ и побожни крај,  
и да браћа моја кроз живот иду светла хода,  
као анђели кроз рај.

Бонди, Јована пева: *Ко удара тако позно*

Ко удара тако позно у дубини ноћног мира  
На капији затвореној светогорског манастира?  
„Већ је прошло тавно вече, и нема се поноћ хвата,  
Седи оци, калуђери, отвор’те ми тешка врата.

Светлости ми душа хоће, а одмора слабе ноге,  
Клонуло је моје тело, уморне су моје ноге –  
Ал’ је крепка воља моја, што ме ноћас вама води,  
Да посветим живот роду, отаџбини и слободи.  
  
За руку га старац узе, пољуби му чело бледо,  
А кроз сузе прошапута: „Примамо те, мило чедо“.

Векови су прохујали, од чудесне оне ноћи,-  
Векови су прохујали и многи ће јоште проћи –  
Ал’ то дете јоште живи, јер његова живи слава,  
Јер то дете беше Растко, син Немањин, Свети Сава

Део групе Робинсон

**Кристина Петронијевић:** Свети Сава се у народним причама јавља као учитељ. Он је људе научио многим лепим и корисним стварима: како да зидају куће, како да чувају здравље, да васпитавају децу, да живе скромно, сложно, да буду вредни...

**Јелена Глишић**: Говорио је:

Радите вазда и сложно и мудро,

Па да нам срећан буде српски род;

Ви ћете сами и потомци ваши

Вашега труда уживати плод.

**Тамара Обрадовић**: Ко учи, тај ће вечно срећан бити,

Тај неће знати шта је туга, јад;

Ко у старости уживати жели,

Тај учит мора док је јоште млад.

**Александра Обрадовић:** Саветовао је.Немојте помишљати шта имате, но шта сте и због чега сте! Немојте никада поштовати оно што шкоди, а обилазити оно што спасава.

**Јована**: Мирио и изједначавао. Нико да не брине само о себи, него и о ближњем, и нико да нема ништа више од другог. Нека се не унесе ова реч: моје и твоје, веће и мање

П 10 Свети Сава и нерадна жена

НАРАТОР: „Свети Сава и нерадна жена”: Била једна жена много лења, па је помало радила, а помного спавала. Говорио јој је муж…

МУЖ: Море, преди, жено! Кошуље ми се поцепаше, чакшире ми се подераше. Деца су нам оголела.

ЖЕНА: Море, предем ја, човече, како да не предем, али ово проклето клубе неће никако да порасте.

АЛЕКСАНДРА: Мама, ја немам ниједан џемпер, а напољу је хладно!

СОКОЛ: Мама, када ћеш ми закрпити панталоне?

ВАРВАРА: Ја немам рукавице за грудвање.

ЖЕНА: Децо, не могу све да постигнем. Вас је доста, а ја сам једна.

НАРАТОР: Пошто је мрзело да преде вуну, сви су у тој кући били или исцепани или огољени.

НИКОЛА ТЕНИСЕР: Снашице, јеси ли закрпила кошуљу коју сам ти дао још прошлог месеца?

ЖЕНА: Полако, девере, видиш колико посла ме чека. Не знам шта ћу пре.

НИКОЛА НАЈСТАРИЈИ: Снајо, у кући нема ничега да се обуче у чему се може ићи у народ.

ЖЕНА: Ако ти смета, свекре, ево ти преслица па сам преди вуну. Ја предем, али ово проклето клубе неће никако да порасте.

НАРАТОР: Тако дође једном Свети Сава у то село, а жена се ова досети, па га позове да чита молитву њеном клубету, не би ли постало веће. Чим је ступио у кућу ове нерадне жене, Свети Сава је видео шта је. Зато одмах стане гласно говорити, као да из књиге чита…

СВЕТИ САВА: Порани Јело, и одоцни Јело, и порашће ти клубе, Јело! (говори три пута).

НАРАТОР: Говори тако Свети Сава, а жена сагнула главу па се само крсти. Кад виде да Свети Сава говори само то па то, рекне…

ЖЕНА: Зар само то, духовниче?

СВЕТИ САВА: Само то, снахо, само то. Само ће ти од тога порасти клубе и ни од чега другог. НАРАТОР: Сети се жена и застиде се, па кад Свети Сава оде, она поче прести. Ујутру порани, па преде. Дању не испушта преслицу. Увече поседи мало више и клубе поче брзо да расте. Тако је благодарећи Светом Сави, од нерадне жене постала вредна.

Епон: Свети Сава и сликар

Лаура: Богаташ из једног града затражи од младог сликара да му наслика вољено место поред реке у јесењим бојама.Обећа му доста новца, али рече:

Златко: Хоћу да слика има душу.

Лаура: Сиромашни сликар се данима трудио. Никако није био задовољан оним што је урадио. Утом, наиђе Свети Сава и запита га шта га мучи.

Радован: Свети Саво, треба ми новац. Али, нисам задовољан својим сликањем.

Благоје: Не може да испадне добро оно дело које се ствара само из користи.

Радован: Док сликам, стално мислим на награду.

Благоје: Требало би да сваки детаљ радиш са уживањем и љубављу. Заборави на награду.

Радован: Радићу слику као да ћу је поклонити некоме кога волим.

Благоје: Љубав даје душу свему чега се дотакнеш.

Лаура: Младић учини тако. Слици су се многи дивили и би богато награђен.

Робинсон: Кућа без крова

Кевин: Пролазио Свети Сава кроз село, па срете два брата, која је недавно крстио. Веома се зачуди што ни један не носи крст око врата, па их запита:

Андреј: Где су вам крстови које вам дадох?

Новак**:** Мој је изгледа остао код куће. Носим га у џепу.

Александар: А ја сам мој крст на зид окачио!

Андреј: Е, благо џепу и зиду кад их крст чува, а ко ће вас чувати, добри људи!?

Ева: Од тада поче Свети Сава учити свој крштени народ да крст стално носе око врата јер је хришћанин без крста као кућа без крова.

П 20 (старији ученици): Завештање Стефана Немање и поруке

Мир божаствени нека вам буде, мир и домовима вашим, мир и свима онима који живе у дому Светога Симеона.

Мир Божји нека се излије у срца ваша, а онога који вас благосиља, и ја њега благосиљам.

Чувајте, чеда моја драга, језик као земљу.

Реч се може изгубити као град,

као земља,

као душа.

А шта је народ изгуби ли језик, земљу, душу?

Ако човек и цео свет добије, а душу своју изгуби, која је корист?!

Боље ти је изгубити највећи и најтврђи град своје земље, него најмању и најнезначајнију реч свога језика.

Земље и државе се не освајају само мачевима, него и језицима.

Народ који изгуби своје речи престаје бити народ.

Благодат Господа нашега Исуса Христа и љубав Бога Оца и заједница Светога Духа нека буде свагда са свима вама! Амин!

Водитељи – Најава филма *Светосавље - мир који се чује*

ВОДИТЕЉ: Када су питали монахињу Нину у манастиру Копорин у Србији какав је то мир у манастирском дворишту, рекла је:

ВОДИТЕЉКА: „То је мир који се чује“. Погледајмо истоимени филм.

*Филм: Светосавље - мир који се чује*

Водитељи – Шта би Свети Сава данас поручио српској деци

ВОДИТЕЉ: Шта мислиш, шта би Свети Сава рекао када би видео како су данас лепе и опремљене школе?

ВОДИТЕЉКА: Не знам... Можда знају ученици наше допунске школе? Погледајмо...

П4: Прича о Теодори

У1 Михајло: Једна девојчица по имену Теодора беше тужна. Једне ноћи, сузе точе њене очи. Мисли лете, а срце је пече, боли:   
У2 Мила: Несрећна сам. Нико неће да ме воли.  
У1 Михајло: Светом Сави пред иконом рече јаде, прекрсти се па у лаган санак паде.  
У3 Филомен**:** Ливадицу сања пуну цвећа, птица. Када приђе, она виде да је ту Свети Сава.

У4 Анастас: Куда прође, птице певају, цвеће цвета. Он је позва да се мало с њим прошета. Наишли су на сељака једног прво, а пред њиме, пуно рода, добро дрво.  
У5 Лазар: Гле дрвета како љубав даје мени, плодови му сви велики и црвени!  
У6 Андреј: Бог му дао, род му вазда добар био, но како си љубав такву задобио?  
У5 Лазар: Ја сам дрво, Свече Божји, посадио, окопао, нађубрио, над њим бдио. Да ја нисам прво њега заволео, тешко да бих слатког плода данас јео.  
У7 Давид: Одговор се Светом Сави јако свиде. Благослов му даде. Даље иде. А на ливади весели се чобанче, па одушка срцу даје, стално пева.  
У6 Андреј: Радостан си, стално певаш, то је лако када тебе много воли јагње свако.  
У8 Жил: Сви ме воле? То до сада нисам знао. Ја све волим, па сам зато запевао.  
У9 Давид: Врх планине. Већ је подне. Камен гори. Село сунце, мало ноге да одмори.  
Поздравља га Свети Сава:

У6 Андреј: Срећна ли је твоја златна глава. Сви те воле, свак ти љубав и част даје. Зато твоји зраци тако дивно сјаје?

У10 Милан: Са мраком се и облаком стално борим, од љубави према сваком створу горим.  
У6 Андреј: А када се на те жале, јел ти криво?  
У10 Милан: И тад волим, да не волим не бих било живо. Дал' ја волим само о том душа брине…  
У6 Андреј: Бог те зато диго у висине! Дал' те воле, за срећу је мало важно. Бићеш срећан кад ти друге волиш снажно.  
У11 Луи: Свети Саво, то је лако рећи, али како према сваком љубав стећи?  
У6 Андреј: Кад у срцу влада мрачна, хладна зима, понашај се ко да много сунца има. Срцу свом нареди да прашта и воли! Дар љубави и од Бога често моли!  
У1Михајло: Звездице се тихо гасе, сад ће зора. Пробуди се ведрог лика Теодора.

У2 Мила**:** Сад друкчије ствари видим. Себичних се суза својих стидим.  
Што год буде – ја волећу!

У1 Михајло: Она чврсто реши.Са иконе Свети Сава јој се смеши.

Прича о патикама

У1 Александар**:** Свети Сава је желео да Срби буду образовани. Човек је створен по лику Божјем. Бити образован значи направити свој лик по узору на Божји. Постати сличан Богу.

У2 Викторија: Зато је подизао многе цркве и школе. И данас многе школе стоје уз цркве. Руку под руку. Као што руку под руку иду молитва и учење разних корисних знања.

У3 Филип: Ишао је по Србији и ту застао да се одмори. „Лепо место за школу“, помислио је Свети Сава и видео децу која се ту певају, друже се, воле и уче...  
У4 Никола: У том пријатном размишљању клону му глава, ухвати га лаган сан и понесе кроз време…

У5 Лука: И виде свети путник у давна времена честиту српску децу скромног одела и светлог лика како воле школу и насмеши се у сну.

У6 Марко: Затим виде како поштују старије, воле да уче и да раде. И насмеши се још једном. А сан га је, као птица сребрних крила, носио кроз векове…

У7 Никола**:** И виде прекрасне и велике школе опремљене најсавременијом техником, компјутерима, таблетима, паметним таблама и прелепо обучену децу. Хтеде опет да се насмеши, али му нешто не даде. Погледа децу у очи. И са страхом и чуђењем примети да не гледају у небо, него у земљу.

У8 Андриана: Шта ли је то везало њихове очи за земљу?

Патике! Гледају у патике!

У9 Ема: Зачуди се Свети Сава чудом великим: Зар је лепота патика постала важнија од тога шта носиш у души?

У 10 Милан: Зар су заборавили да одело не чини човека?

У 11 Уна: Презноји се светитељ у сну. Шта ће сад? Како да им каже да је најважније у животу да својим мислима, речима и делима буду на путу добра, правде и истине?

У 12 Ана: Како да им каже? Као и увек, као и у свему – својим се примером најбоље говори.

У13 Нина:Трже се Свети Сава из сна и скиде обућу са ногу. Од тог је доба, кажу, увек ишао бос.

П4 Анђелина (виолина)*: Пукни зоро*

**Водитељи** – Прича о Храму

ВОДИТЕЉКА: Он је симбол Србије. Највећи је на Балкану. Највећа је православна црква на свету.

ВОДИТЕЉ: Помозимо нашим друговима да испричају како је настао, а затим погледајмо филм.

П4: Пепео је сваком Србину на срце пао

У1 Тома: „Право ходај на ногама својим и путеве своје исправљај“, говорио је Свети Сава. И данас, његови путеви сијају. Неуништива је вера народа у исправно, у дела која се виде и која нас уче.

У2 Ања**:** Бројна места у Србији народ је назвао Савиним именом: Савин извор, Савина вода, Савина мала, Савин лакат, Савин кук, Савина чесма, Савин врх...

У3 Тијана Р: Многе појаве у природи народ је објаснио Савиним делом. Према народном веровању, јела је зелена и зими зато што ју је Свети Сава благословио.

У4 Анђелина: Да би заплашио Србе и учинио их покорним, турски паша Синан је давне 1594. године на Врачару у Београду наредио да се спале мошти Светог Саве. Ово недостојно дело није угасило ни сећање нити љубав, већ је разбудило светосавље.

У5 Нина: Надвио се облак густи,

Сву Србију да опусти

И само се небо љути

А Србија стрепи, ћути.

У7 Филип: Савино су тело сагорели. И његов су пепео на ветар изнели.

У8 Лука: А пепео је Србину сваком на срцу пао,

До данас га јаком вером одржао

Крепио га, будио му врелу наду

Тешио га у горкоме јаду.

У9 Тиана: Где год трунка пепела му пала

Ту је нова љубав к роду засијала.

У10 Калина: На том месту данас се уздиже Храм Светог Саве, највећи на Балкану, посвећен духовном оцу Србије.

У11 Анастасиа: Лево од њега тече време. Десно од њега тече време. Свети је и светли, светлост је и светковина, осветлио је душу српску. И данас ми, Савини потомци, идемо Савиним стопама, ка Савином извору, ка Савином врху јер другог пута и нема.

Филм*: Градња Храма Светог Саве*

Водитељи – Стихом против заборава

ВОДИТЕЉКА: Одрастање српске деце у Француској умногоме се разликује од одрастања наших вршњака у Србији.

ВОДИТЕЉ: Замисли колико се тек разликује од одрастања наших родитеља, деде, бабе, предака?!

ВОДИТЕЉКА: Знају ли данашња деца шта је то бунар, шљивар, амбар? Шта значи терати овце на испашу? За фудбал користити, уместо статива, два стабла јабуке.

ВОДИТЕЉ: У то име, чујмо песме Добрице Ерића и других савремених српских песника који се боре против највећег непријатеља српског народа – против заборава.

П 20 (млађи ученици) *Бунар*

Бунари су дивне успомене.

Крај бунара свака воћка роди.

Кад девојка на игранку крене

огледне се у бунарској води.

Ко удаје кћер или жени сина,

пре јабуке, буклије, весеља,

по бунару цени домаћина,

по бунару бира пријатеља.

У Србији у времена стара

није било куће без бунара.

У Србији у њено свануће

бунар беше огледало куће.

П20 *Благо теби, благо мени*

Благо теби, благо мени

све се око нас зелени.

Јагањци и беле раде

већ нам красе све ливаде.

Птице граде нова гнезда

понекад је пуно звезда.

Поветарац кад год пирне

из зелене детелине

Што се мало нарогуши —

провирују зечје уши.

Иси Ле Мулино: *Замолите своје родитеље*

Замолите своје родитеље

да вам кажу где се жито меље.

Салетите свог великог стрица

да вам каже где расте пшеница.

Доведите деду из предграђа

да вам каже како се хлеб рађа.

Сутра ћете бити војсковође

а нећете знати где зри грожђе.

Да ли вам је бар у школи неко

објаснио где извире млеко?

Стасаћете лепи, јаки, здрави

не схвативши шта сте дужни крави!

Стасаћете бистри и весели

не знајући шта сте дужни пчели.

П4 Милан *Петлићу певачу*

Петлићу певачу   
Сутра ме пробуди   
Пре него што птице   
Из гнезда поскачу,   
Пре деце и људи,   
Викни гласом јасним   
Први дан у школу   
Да ти не закасним!

П10 Коледарска здравица

П10, П20, Левалуа Пере(певање)*: Ми идемо преко поља*

ВОДИТЕЉКА: У Првом светском рату погинуло је милион и сто хиљада Срба, док је рањено милион и двеста педесет хиљада.

ВОДИТЕЉ: Тачно пре сто година, француска морнарица започела је акцију спасавања српске војске, која је прошла Албанску голготу.

ВОДИТЕЉКА: Овај догађај из Првог светског рата утицао је да Срби, и много година касније, Французе сматрају пријатељским, блиским народом.

П20: *Стојте, галије царске* (колаж)

П10, П20, Левалуа и Иси ле Мулино (певање): *Креће се лађа француска*

Филм: *Марш на Дрину*

Водитељи – Поздравна реч

Водитељ: Ево нас на самоме крају данашњег програма.

Водитељка: Позивамо наставнике наше допунске наставе Блаженку Тривунчић и Ненада Симића да нам представе школе које су учествовале.